Batik Menjulang Industri Seni Kraf Tangan Negara

Untuk mendapatkan maklumat terkini, ikuti kami melalui Telegram

Serdang – Kementerian Pelancongan, Seni dan Budaya Malaysia (MOTAC) melalui Perbadanan Kemajuan Kraftangan Malaysia (PKKM) pada hari ini mengadakan Peragaan Fesyen Batik Malaysia sempena kempen “Ini Batik Malaysia” di Dewan C, Taman Ekspo Pertanian Malaysia Serdang (MAEPS), Selangor. Peragaan fesyen ini dihadiri Yang Berhormat Datuk Seri Dr. Santhara J.P, Timbalan Menteri MOTAC.

Kempen “Ini Batik Malaysia” yang bermula pada 1 Julai 2022 adalah inisiatif PKKM dalam memartabatkan industri kraf batik tempatan. Hal ini adalah kesinambungan daripada pengisytiharan Hari Batik Malaysia pada 3 Disember 2021 dan sambutan Hari Batik Malaysia yang akan disambut pada 3 Disember setiap tahun. Objektif kempen ini untuk memberi kesedaran dan pengetahuan kepada masyarakat mengenai batik Malaysia serta menggalakkan pemakaian batik Malaysia.

Antara aktiviti yang dilaksanakan sepanjang kempen ini berlangsung adalah Peragaan Fesyen Batik Malaysia yang mengetengahkan batik alternatif yang menggunakan teknik halangan warna ke atas fabrik seperti batik cetakan kreatif (Ecoprint), batik clay dan batik linut. Batik alternatif bertepatan dengan konsep agropelancongan kerana penghasilannya yang menggunakan tumbuh-tumbuhan dan tanah. Selain itu, turut diperagakan juga adalah batik terap (Blok) dan batik lukis (Canting) yang bermotifkan kepelbagaian identiti seni dan budaya masyarakat Malaysia.

Batik cetakan kreatif (Ecoprint) merupakan salah satu cara penghasilan reka corak secara semula jadi daripada daun dan bunga yang menggunakan teknik gulungan atau ketukan supaya warna dan kesan yang terhasil diserap pada permukaan kain. Manakala batik clay (tanah liat) dan batik linut (kanji sagu) adalah hasil projek kajian inovasi menggunakan bahan semula jadi sebagai bahan penghalang warna dalam penghasilan reka corak batik. Inovasi penggunaan tanah liat dan kanji sagu yang mesra alam merupakan bahan alternatif pengganti lilin batik sedia ada.

Di samping itu, batik terap (Blok) atau batik cop adalah teknik aplikasi lilin batik menggunakan blok atau sarang batik bagi menerap, mengecap dan mencetak reka corak mengikut susunan ke atas permukaan fabrik. Penghasilan batik lukis (Canting) pula adalah teknik aplikasi lilin batik menggunakan alat canting bagi melukis reka corak ke atas permukaan fabrik.

Peragaan Fesyen Batik Malaysia pada hari ini menampilkan sebanyak 48 pasang pakaian batik Malaysia yang terdiri daripada koleksi batik cetakan kreatif (ecoprint), batik clay, batik linut, batik terap dan batik lukis. Koleksi-koleksi ini diperagakan dengan rekaan pakaian batik yang memenuhi cita rasa fesyen terkini. Peragaan fesyen diadakan sebanyak dua sesi, iaitu sesi pertama pada pukul 12.00 tengah hari hingga 1.00 petang dan sesi kedua pula pada pukul 3.00 petang hingga 4.00 petang. Pengunjung yang berminat membeli pakaian dan produk batik boleh berkunjung ke reruai Syarikat Pemasaran Karyaneka Sdn. Bhd (KARYANEKA), iaitu anak syarikat PKKM terletak di Pavillion Agrotourism Dewan C dan Dewan D serta melalui usahawan kraf yang berada di pavilion negeri.

Selain itu, produk kraf batik Malaysia juga boleh dibeli melalui platform pemasaran digital MYCRAFTSHOPPE, Facebook E-Kraf Bazar dan portal KARYANEKA, iaitu www.karyaneka.com.my. Inisiatif ini membuka peluang kepada usahawan dan komuniti kraf untuk mempromosi dan memasarkan hasil produk kraf mereka dengan lebih mudah. PKKM sentiasa mempergiat usaha untuk membantu usahawan dan komuniti kraf dalam meningkat pengeluaran serta memperluaskan pasaran produk kraf tempatan secara lebih efektif mengikut arus perdana.

Semoga kempen “Ini Batik Malaysia” dapat memberi kesedaran, pengetahuan dan menyemai jati diri identiti Keluarga Malaysia menerusi pemakaian batik Malaysia. Seterusnya usaha ini mampu melonjakkan permintaan terhadap produk kraf batik negara sekali gus meningkatkan pendapatan usahawan dan komuniti kraf.


Pos Malaysia Mengabadikan Lima Hiasan Kepala Tradisi Lelaki dalam Setem Khas

Kuala Lumpur – Pos Malaysia Berhad meneruskan inisiatif untuk memperkenalkan kebudayaan dan kesenian negara kepada Keluarga Malaysia dengan mengabadikan hiasan kepala tradisi lelaki yang terkenal di Malaysia dalam bentuk setem khas.

Keluaran setem khas lima hiasan kepala tradisi lelaki yang meliputi empat etnik terkenal di Malaysia merupakan koleksi bertema yang ketujuh bagi tahun ini selepas tema Bunga Boleh Dimakan, Kuih Tradisional, Hidupan Liar Terancam, Air Terjun, Perahu Tradisional dan 50 Tahun Bandar Raya Kuala Lumpur.

Menurut Pos Malaysia Berhad, hiasan kepala tradisional lelaki tidak semestinya hanya sekadar hiasan semata-mata kerana setiap perincian yang ada pada setiap satunya membawa makna, fungsi dan identiti yang tersendiri. Bahkan, penggunaan hiasan kepala tersebut merangkumi istiadat diraja, upacara masyarakat tempatan dan kini mula meresapi gaya fesyen terkini.

Lima hiasan kepala tradisi lelaki yang diabadikan dalam setem khas tersebut adalah tanjak atau tengkolok, tempok, siga, lavung tepo atau dok dan ketapu. Setem khas tanjak atau dikenali juga sebagai tengkolok yang merupakan hiasan kepala tradisi bagi kaum majoriti Melayu dijual dengan nilai 70 sen sekeping. Tanjak atau tengkolok lazimnya dipakai sewaktu program perkahwinan dan perayaan tertentu.

Setem tempok yang merupakan hiasan kepala tradisi lelaki yang agak popular dalam kalangan masyarakat orang Asli di Semenanjung Malaysia turut dijual pada harga 70 sen. Manakala setem siga yang merupakan hiasan kepala tradisi bagi orang lelaki etnik Kadazan di Sabah dan setem lavung tepo atau dok bagi peribumi Orang Ulu di Sarawak dengan harga 80 sen sekeping.

Setem ketapu pula adalah hiasan kepala yang cukup dikenali dalam kalangan masyarakat Iban di Sarawak dan diabadikan dengan cukup istimewa sebagai lembaran mini dengan sekeping setem bernilai RM5.

Kelima-lima imej hiasan kepala tradisi lelaki tersebut dipaparkan secara cetakan jenis spot sinar ultra ungu dengan set lipatan yang lengkap termasuklah sampul surat hari pertama dan lembaran mini yang dijual pada harga RM50.

Para pembeli juga akan menerima dua lembaran setem yang berbeza dengan denominasi masing-masing bernilai 70 sen dan 80 sen yang setiap satunya mengandungi 20 keping.

Warga Keluarga Malaysia yang berminat boleh mendapatkan siri ini di semua pejabat pos besar di setiap ibu negeri dan di 94 cawangan Biro Filateli Pos Malaysia Berhad bermula dari 10 Ogos lalu.

Bagi yang berminat mahu membeli dan mengumpul koleksi setem boleh membuat tempahan pembelian secara dalam talian menerusi pautan laman sesawang rasmi Pos Malaysia Berhad, iaitu https://www.pos.com.my/hiasan-kepala-lelaki-folder-set.


Osman Saaidin Jiwa Seni yang Sentiasa Muda

Untuk mendapatkan maklumat terkini, ikuti kami melalui Telegram

Pada usia 73 tahun, Osman Saaidin atau lebih dikenali sebagai Osdin masih aktif melukis. Beliau masih giat mengikuti pelbagai aktiviti yang dianjurkan oleh kumpulan-kumpulan pelukis terutama Angkatan Pelukis Kedah (APK) ke merata-rata tempat.

Kini beliau banyak menghabiskan masanya melukis di Bukit Bendera, Pulau Pinang bersama-sama beberapa orang pelukis yang lain. Bukit Bendera adalah destinasi tumpuan pelancongan dan hasil seni lukisan oleh para pelukis tempatan menjadi bahan pameran dan tarikan kepada para pelancong domestik dan luar negara. Usia hanyalah semata-mata nombor dan tidak mampu menghalang sama sekali lelaki yang hebat ini untuk berkarya. Semakin berusia, hasil karyanya semakin matang.

Baru-baru ini, penulis bertemu dengan Osdin yang sedang melukis di Selama, Perak dalam program “Jerayawara Perak Art Trail Jelajah Selama“. Osdin melukis pemandangan Lata Rambung, iaitu sebuah tempat berkelah yang cantik dan masih belum diteroka oleh orang ramai kecuali penduduk sekitar Selama.

Jiwa seninya yang sentiasa muda menjadikan dirinya semakin kuat untuk berkarya. Bekas pesara bomba ini menceburi bidang seni lukis hanya berbekalkan dengan bakat asas sahaja, iaitu berkebolehan melukis.

Osdin tidak belajar melukis secara formal dalam seni lukis, tetapi pergaulannya yang mesra dan luas bersama dengan para rakan pelukis yang lain terutama dalam persatuan APK menjadikan beliau mudah menimba ilmu seni lukis.

Sewaktu zaman mudanya, Osdin pernah memenangi pertandingan Master Penang Muscle Beach 1986 yang merupakan sebuah acara sukan bina badan. Selain itu, beliau juga merupakan seorang insan yang tekun, fokus dan komited terhadap setiap penghasilan lukisan dan bidang yang diteroka sehingga mencapai dan melebihi tahap kualiti yang ditetapkan. Begitu juga dalam bidang seni, beliau akan berusaha bersungguh-sungguh untuk memperbaiki kekurangan karya yang dihasilkan serta menambah baik kemahiran dan pencapaian dalam bidang seni.

Sehingga kini, Osdin masih aktif melukis dan menyertai pelbagai aktiviti seni yang dianjurkan di dalam dan luar negara.

Berikut merupakan antara pencapaian Osdin dalam bidang seni lukis.


INTAN Mencungkil Keterampilan Berbahasa Penjawat Awam

KUALA LUMPUR – Penguasaan bahasa sangat penting bagi penjawat awam dalam memberikan khidmat kepada masyarakat Malaysia yang kaya dengan pelbagai bahasa. Bahasa Melayu merupakan identiti teras negara Malaysia dan penjawat awam sewajarnya menggalas tanggungjawab untuk memastikan martabat dan kualiti bahasa Melayu kekal pada peringkat yang tertinggi. Di samping itu, penjawat awam juga perlu melengkapkan diri dengan kemahiran berbahasa Inggeris yang turut memberikan nilai tambah tersendiri terutamanya apabila melangkaui sempadan antarabangsa.

Sehubungan dengan itu, dengan mengambil kira aspek tersebut, Pertandingan Gegar Pidato Piala Pusingan Ketua Pengarah Perkhidmatan Awam Tahun 2021 yang dianjurkan oleh Institut Tadbiran Awam Negara (INTAN) membawa kelainannya yang tersendiri pada tahun ini apabila dilaksanakan sepenuhnya secara dalam talian. Sebanyak 11 orang pemidato daripada pelbagai agensi dan kementerian telah berentap di pentas akhir pada 19 Ogos 2021 yang bertemakan “Belanjawan 2021: Teguh Kita, Menang Bersama” bagi mengangkat usaha kerajaan dalam menangani pandemik COVID-19 menerusi wahana bahasa kebangsaan.

Pertandingan ini yang telah memasuki tahun keenam penganjurannya turut menjadi platform untuk mencungkil bakat penjawat awam yang terbaik dalam gaya, teknik dan ilmu pidato sebagai persediaan untuk ke peringkat yang lebih tinggi seperti peringkat kebangsaan dan antarabangsa.

Pada tahun ini, majlis penutupan pertandingan diadakan serentak dengan program Pidato Bahasa Inggeris, anjuran INTAN, iaitu INTAN Stand and Speak: Talk Your Way to The Top 2021, yang mengangkat tema “Speed, Professionalism, Integrity” dalam perkhidmatan awam.

Majlis penutupan ini disempurnakan oleh Yang Berbahagia Tan Sri Mohd Khairul Adib Abd Rahman, Ketua Pengarah Perkhidmatan Awam, menerusi rakaman video yang disiarkan secara langsung melalui Facebook INTAN Bukit Kiara dan pelantar telesidang Zoom pada hari ini.

Dalam majlis tersebut, Piala Pusingan Ketua Pengarah Perkhidmatan Awam dimenangi oleh Encik Wan Zainuddin Ali Aspar daripada Kementerian Pengajian Tinggi yang muncul juara. Manakala naib johan pula milik Encik Fazil Haji Yahaya daripada Kementerian Pendidikan Malaysia dan tempat ketiga disandang oleh Cik Intan Masyitah Mohd Murad daripada Jabatan Perkhidmatan Awam.

Bagi pertandingan Pidato Bahasa Inggeris pula, peserta daripada Institut Latihan Kehakiman dan Perundangan, iaitu Puan Rafiqha Hanim Mohd Rosli telah dinobatkan sebagai juara. Manakala naib johan dan tempat ketiga pula masing-masing disandang oleh Puan Nur Zurairah Abdul Halim daripada Jabatan Ukur dan Pemetaan Malaysia dan Puan Siti Nur A’isyah Abdul Razak daripada Jabatan Tenaga Kerja.

Terdahulu, Pertandingan Gegar Pidato ini turut ditambah nilainya dengan penganjuran Sesi Penataran Pidato Perkhidmatan Awam yang dihadiri oleh para peserta yang melepasi peringkat saringan secara penyerahan video yang bermula pada 5 Julai 2021. Sesi tersebut bertujuan untuk menyediakan platform bagi penjawat awam untuk mempelajari dan berkongsi ilmu berpidato daripada para pemidato antarabangsa dan kebangsaan yang dilantik sebagai pembimbing dalam sesi kuliah umum, tutorial dan latih amal sebelum melangkah ke pentas akhir pertandingan.


Gombak – Hulu Langat Geopark Menuju Geopark Kebangsaan

Untuk mendapatkan maklumat terkini, ikuti kami melalui Telegram

Ampang – Pihak Badan Pengurusan Gombak-Hulu Langat Geopark (GHLGp) telah membuat persediaan dan kini sedang menghadapi proses Penilaian GHLGp yang bermula pada 15 hingga 18 Ogos 2022 yang dinilai oleh Jawatankuasa Penilaian Geopark Kebangsaan. Program ini dijalankan selama 4 hari dan melibatkan 13 stesen di Daerah Gombak dan Hulu Langat. Inisiatif ini dilaksanakan oleh Kerajaan Negeri Selangor sejak tahun 2019 dan merupakan langkah permulaan yang signifikan menuju matlamat pengiktirafan sebagai UNESCO Global Geopark (UGGp) pada tahun 2025.

Menurut Yang Berhormat (YB) Hee Loy Sian, Exco Pelancongan dan Alam Sekitar Negeri Selangor dalam ucapan perasmian Sesi Penilaian Gombak-Hulu Langat Geopark di Grand Barakah Hotel Ampang, Projek Gombak-Hulu Langat Geopark berperanan besar dalam penjagaan dan pemuliharaan aset alam semula jadi seperti pergunungan, hutan, hidupan flora dan fauna. Khazanah alam dan warisan tersebut perlu dipelihara dan telah memberi manfaat kepada rakyat negeri Selangor saban tahun. Tapak warisan geologi yang dikenali sebagai geotapak berkepentingan kebangsaan, serantau atau antarabangsa dibangunkan secara lestari bagi meningkatkan apresiasi, tahap ekonomi dan nilai budaya penduduk khususnya di negeri Selangor, terutamanya melalui penglibatan komuniti dalam aktiviti berteraskan pelancongan.

“Gombak-Hulu Langat Geopark telah memperkukuhkan komitmen Kerajaan Negeri Selangor dalam usaha memeliharan alam sekitar untuk kesejahteraan rakyat dan seterusnya menyokong usaha menuju pencapaian Sustainable Development Goals (SDG) dan hal ini selari dengan Rancangan Selangor Pertama (RS-1) untuk menjadikan Selangor sebagai sebuah negeri pintar, berdaya huni dan makmur menjelang tahun 2025,” ujar YB Hee Loy Sian.

Azrul Shah Mohamad, Ketua Pegawai Eksekutif Tourism Selangor merangkap Pengerusi Badan Pelaksana GHLGp berkata, pelaksanaan Projek GHLGp bertujuan untuk mendapatkan pengiktirafan GHLGp sebagai geopark kebangsaan serta berperanan untuk dijadikan model pendidikan dan program kesedaran awam untuk pemuliharaan warisan geologi, biologi dan kebudayaan. Pendedahan mengenai sektor geopelancongan ini dapat menggalakkan pembangunan mampan dalam kalangan geokomuniti.

GHLGp merupakan rangkuman 20 geotapak yang dikenal pasti berpotensi serta mempunyai kepentingan geologi adalah aset negara yang sangat bernilai khususnya kepada negeri Selangor. GHLGp yang melibatkan kawasan seluas 112 955 hektar terletak di dua daerah, iaitu Gombak (13 geotapak) dan Hulu Langat (7 geotapak).

Terdapat beberapa nilai keunikan geologi di geotapak jajaran Gombak-Hulu Langat yang berkepentingan global dan mempunyai nilai signifikan yang tinggi untuk dipelihara. Antaranya seperti yang berikut:

Sasaran utama pelaksanaan projek ini adalah seperti yang berikut:

Kesan pelaksanaan Gombak-Hulu Langat Geopark yang selari dengan RS-1, Pelan Induk Pelancongan Negeri Selangor 2021-2026 dijangka akan menggandakan jumlah kedatangan pelancong, meningkatkan pendapatan serta resit pelancongan, merancakkan ekonomi sekitar dan mewujudkan pelbagai peluang pekerjaan baharu khususnya dalam sektor pelancongan.


Teater “Tanjong” Menyingkap Sejarah Adat Perpatih

Kuala Lumpur – Bagi mendidik, menerapkan elemen patriotisme dan sejarah kepada rakyat Malaysia sempena Hari Kebangsaan dan Sambutan Hari Malaysia, Kelab Teater Anak Seni Ahmad Rashidi (ASAR) Negeri Sembilan diberi kepercayaan untuk mementaskan teater bertajuk Tanjong di Istana Budaya, Kuala Lumpur.

Bakal dipentaskan pada 9 hingga 11 September 2022, teater Tanjong dibintangi oleh para pelakon handalan seperti Dato’ Jalaluddin Hassan sebagai Dato’ Perdano Andika, kartunis Ujang dan legenda penyanyi rakyat Negeri Sembilan, Ulong Bakar.

Teater Tanjong merupakan karya sulung arahan Profesor Dr. Ahmad Rashidi Hasan. Sebagai sutradara dan tulang belakang teater Tanjong, beliau berharap agar naskhah ini mampu memberi gambaran sebenar tentang sejarah budaya adat Perpatih yang diamalkan di Negeri Sembilan.

Selain dapat memartabatkan seni teater yang semakin terpinggir, teater juga boleh menjadi platform terbaik buat komuniti anak-anak ASAR dan remaja untuk melakukan aktiviti yang berfaedah.

“Objektif dan matlamat pementasan teater ini untuk memberikan wadah buat anak muda dan kanak-kanak khususnya komuniti ASAR untuk melakukan aktiviti bermanfaat, menyemai minat melakukan aktiviti kesenian, membentuk keyakinan diri selain menonjolkan adat Perpatih kepada masyarakat umum. Sebahagian keuntungan daripada jualan tiket teater ini akan disalurkan kepada tabung pendidikan anak-anak ASAR dan individu yang memerlukan,” ujar Profesor Madya Dr. Ahmad Rashidi Hasan.

Teater Tanjong mengisahkan krisis yang dilalui apabila Bugis dan Belanda menyerang Johor sehingga mengakibatkan Dato’ Penghulu Luak Tanjong, Tok Nagho terpaksa berlayar ke Minangkabau untuk memohon perlindungan daripada Kesultanan Pagaruyung. Sewaktu ketiadaannya di Johor, Tok Nagho melantik anaknya, Baroq memegang tampuk kepimpinan sebagai penghulu dan meminta Anjang, rakan karib Baroq dan bakal menantunya untuk menjaga perilaku ketika bersama dengan anak perempuannya, Tanjong.

Walau bagaimanapun, sewaktu dalam perjalanan ke Minangkabau, Tok Nagho menghembuskan nafasnya yang terakhir dan sekali gus menyebabkan kekosongan tampuk pemerintahan. Berdasarkan adat Perpatih, tampuk pemerintahan seterusnya perlu diserahkan kepada Tok Pedano, namun Baroq tidak mahu akur dengan aturan adat Perpatih dan mahu terus memegang kuasa pemerintahan. Krisis perebutan tampuk kepimpinan ini mengakibatkan perselisihan faham dan pertumpahan darah di Luak Tanjong.

Apakah kesudahannya? Adakah Tok Pedano berjaya memegang tampuk pemerintahan Luak Tanjong atau Baroq berjaya merampas kuasa? Jom bersama-sama kita saksikan teater Tanjong di Istana Budaya pada 9 hingga 11 September 2022.

Teater Tanjong merupakan sebuah karya teater terbitan Kelab Teater ASAR Negeri Sembilan. Tiada siapa menyangka, Kelab Teater ASAR Negeri Sembilan yang pada mulanya hanya sebuah kelab teater kecil di pekan Kuala Pilah dan digerakkan oleh para ibu bapa pelakon dan ahli keluarga yang terlibat dalam pementasan teater bakal mementaskan sebuah teater tentang adat Perpatih di pentas teater berprestij di Malaysia, iaitu Istana Budaya.

Pementasan teater ini melibatkan 150 tenaga kerja yang terdiri daripada pelakon, pemuzik, penari, pesilat, petugas belakang tabir, penata cahaya, pereka kostum, penata rias serta pengurus pentas. Teater ini juga disertai oleh 12 orang siswa dan 28 orang murid sekolah rendah dan sekolah menengah.

Pementasan teater Tanjong mendapat sokongan penuh daripada pihak Kementerian Pelancongan, Seni dan Budaya Malaysia (MOTAC). MOTAC menganugerahkan Geran Padanan Seni dan Budaya bagi menjayakan pementasan teater Tanjong di Istana Budaya kepada Kelab Teater ASAR Negeri Sembilan. Pementasan teater ini juga mendapat kerjasama dan sokongan daripada Timbalan Menteri di Jabatan Perdana Menteri (Ekonomi), Dato’ Eddin Syazlee Shith, Universiti Perguruan Sultan Idris (UPSI), Universiti Teknologi MARA (UiTM), Lembaga Pelancongan Negeri Sembilan, Lembaga Muzium Negeri Sembilan, Jabatan Kebudayaan dan Kesenian Negara (JKKN), Yayasan Budi, Mycreative, Cendana dan Pakej Rangsangan Industri Kreatif Malaysia (PRISMA).


Pameran Seni WahLukis @ Blanc Menonjolkan Hasil Seni Bakat Baharu

Untuk mendapatkan maklumat terkini, ikuti kami melalui Telegram

Pulau Pinang – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil berkenan mencemar duli merasmikan Pameran Seni WahLukis @ Blanc di Macalister Mansion, Pulau Pinang. Ketibaan baginda berdua disambut oleh Presiden Soroptimist Antarabangsa Pulau Pinang (SI Penang), Harriet Lim, Jack Wong dan Linn Wong.

SI Penang menganjurkan pameran seni ini untuk mengumpulkan dana buat tabung pendidikan yang berfungsi untuk membantu membiayai kos pendidikan mahasiswa-mahasiswa di Malaysia dalam menamatkan pendidikan mereka.

Pihak penganjur percaya bahawa dengan pendidikan yang sempurna, setiap pelajar boleh mendapat pekerjaan yang lebih baik dan seterusnya dapat membantu, menjaga serta memajukan keluarga mereka.

SI Penang amat menyokong kegiatan seni para artis dan bakat tempatan. Pameran Seni WahLukis @ Blanc bertujuan untuk menonjolkan para artis yang kurang dikenali dan baharu sahaja memulakan kerjaya seni dalam bidang lukisan selepas tamat tempoh perintah kawalan pergerakan (PKP) yang panjang pada tahun 2021. Justeru, pelbagai hasil pameran seni tersebut akan disumbang kepada SI Penang sebagai tanda penghargaan.

SI Penang yang ditubuhkan pada tahun 1921 terdiri daripada kumpulan global yang mempunyai ahli seramai 82 000 wanita dari 126 buah negara yang bekerja untuk mendidik, memperkasakan wanita serta memajukan kehidupan dari segi kewangan dan sosial. SI Penang merupakan satu daripada 16 kelab Soroptimist Antarabangsa yang terdapat di Malaysia.

Turut hadir dalam majlis pameran seni tersebut ialah Yang Amat Mulia (YAM) Tuanku Sharifah Farah Adriana Jamalullail, YAM Tuanku Syed Sirajuddin Areeb Putra Jamalullail serta Konsul Jeneral Indonesia bagi negeri Perlis, Kedah dan Pulau Pinang, Bambang Suharto dan isteri.


Festival Jelajah Kampung Seberang Ramai Mengeratkan Ukhuwah Institusi Diraja dengan Rakyat

Kuala Perlis – Festival Jelajah Kampung Seberang Ramai Kuala Perlis yang diadakan di Dataran Semarak Projek Transformasi Kampung Nelayan Warna-warni Seberang Ramai, Kuala Perlis berlangsung dengan jaya dan meriahnya.

Festival yang dianjurkan oleh Encomas Sdn. Bhd. dan Caffe Diem ini menyediakan pelbagai aktiviti dan acara untuk tatapan para pengunjung yang hadir. Antaranya termasuklah nyanyian santai Kaixin, pertandingan tarik tali di Taman Puteri Khatreena, Kumpulan Marhain Busking, pertandingan muboi pukat di Pelantar Seberang Alor, Kamarul & Shin Busking, Chot Geliga Busking, pertandingan gelung rotan di Kampung Hujung Tanjung, Busking Streetsax, pertandingan pakaian beragam di Anjung Diraja, Pekola Busking dan diakhiri dengan pertandingan karaoke serta Jem Session Busking.

Keberangkatan tiba Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail, Raja Puan Muda Perlis, DYTM Tuanku Hajah Lailatul Shahreen Akashah Khalil dan anakanda, Yang Amat Mulia (YAM) Tuanku Syed Sirajuddin Areeb Putra Jamalullail pada jam 6.15 petang merupakan kemuncak festival ini.

Baginda DYTM Raja Muda Perlis dan DYTM Raja Puan Muda Perlis yang diiringi oleh Pengarah Urusan Encomas Sdn. Bhd. dan Caffe Diem, Datuk Rick Cheng Wooi Seong berkenan menyaksikan persembahan alat muzik tradisional, tarian canggung, silat dan kumpulan hiburan jalanan.


Sudirman dalam Kenangan

Kuala Lumpur – Pameran khas “Warisan Sudir: Tribute kepada Penghibur No. 1 Asia” yang diadakan dari 12 Ogos hingga 30 September 2022 di Galeri Sudirman, Tingkat 2, pusat membeli-belah Fahrenheit88, Bukit Bintang, Kuala Lumpur. Pameran tersebut merupakan pameran terbesar yang pertama tentang penyanyi legenda Allahyarham Dato’ Sudirman Haji Arshad di Malaysia.

Dibuka setiap hari bermula pukul 11 pagi hingga 10 malam, pameran anjuran Kamura Trendsetter Park Here dan Sudirman Asset Management dengan kerjasama Arkib Negara Malaysia (ANM), Kementerian Pelancongan, Seni dan Budaya Malaysia (MOTAC) dan Fahrenheit88 ini mempamerkan pelbagai koleksi asli Dato’ Sudirman Haji Arshad daripada ANM, kecuali baju bendera Malaysia terpanjang yang hanya sebagai replika untuk tontonan pengunjung.

Baju asal bendera tersebut berukuran 120 meter panjang dipakai oleh Dato’ Sudirman semasa majlis penutupan Sukan SEA ke-15 pada 31 Ogos 1989 di Stadium Merdeka, Kuala Lumpur.

Antara barang menarik yang dipamerkan termasuklah basikal tua yang digunakan oleh Dato’ Sudirman semasa penggambaran video muzik lagu Hidup Sederhana (Basikal Tua) bersama-sama Allahyarhamah Yusni Jaafar, 153 buah lukisan animasi Dato’ Sudirman yang disiarkan dalam media cetak dan media massa terbitan Kumpulan Media Karangkraf, baju Melayu songket yang digayakan oleh Dato’ Sudirman semasa sesi fotografi bagi majalah URTV edisi khas Aidilfitri 1991, dan koleksi kaca mata hitam yang selalu dipakai oleh beliau semasa membuat persembahan.

Selain itu, terdapat trofi Anugerah Industri Muzik Malaysia (AIM) semasa acara AIM tahun 1993 sebagai menghargai sumbangan Dato’ Sudirman dalam industri muzik tanah air, koleksi songkok dan kain untuk persembahan, koleksi kaset dan piring hitam lagu-lagu Dato’ Sudirman, koleksi kasut, tanjak, keratan akhbar dan majalah, serta poster biografi dan pengiktirafan sebagai penghibur terbaik Asia.

Di samping itu, pakaian-pakaian yang pernah pakai dipakai oleh Dato’ Sudirman semasa membuat persembahan-persembahan turut dipamerkan dalam pameran ini berikutan nama beliau yang terkenal sebagai ikon patriotik negara dan ikon fesyen Malaysia pada era itu.

Perasmian pameran khas “Warisan Sudir: Tribute Kepada Penghibur No. 1 Asia” disempurnakan oleh Pemangku Raja Pahang dan Tengku Mahkota Pahang, Duli Yang Teramat Mulia (DYTM) Tengku Hassanal Ibrahim Alam Shah ibni Al-Sultan Abdullah Ri’ayatuddin Al-Mustafa Billah Shah.

Turut hadir ialah kakak dan anak saudara Allahyarham Dato’ Sudirman, iaitu Datin Rodziah Arshad dan Razman Azrai Dato’ Zainudin (Atai).

Selain menurunkan tandatangan sebagai tanda minat dan kehadiran, para pengunjung pameran juga boleh membeli pelbagai cenderamata yang dihasilkan oleh Kamura Trendsetter Park Here.


“Pekan Kecil Kampung Terpencil“ Adaptasi Pantun kepada Media Baharu

Untuk mendapatkan maklumat terkini, ikuti kami melalui Telegram

Kuala Lumpur – Masih lagi kita semua mengenangkan saat-saat yang amat membanggakan apabila Kementerian Pelancongan, Seni dan Budaya Malaysia (MOTAC) menerusi Jabatan Warisan Negara (JWN) mengumumkan bahawa warisan pantun milik kita bersama-sama di alam Melayu ini dikategorikan dalam Senarai Wakil Pertubuhan Pendidikan, Santifik dan Kebudayaan Pertubuhan Bangsa-bangsa Bersatu (UNESCO) Warisan Budaya Tidak Ketara Kemanusiaan pada tahun 2020. Sejak itu, pantun menjadi elemen warisan yang penting dalam apa-apa sahaja keraian berbentuk lisan oleh rakyat Malaysia tanpa mengenal latar belakang masyarakat.

Pantun ibarat pengukuh jiwa yang saling terpatri erat antara satu sama lain, seperti pantun itu sendiri. Jika pincang pembayang dan tersasar maksud, maka hilanglah juga seni dan falsafah yang ada pada pantun, begitu juga perlambangan perpaduan dan utuhnya kasih sayang rakyat Malaysia.

Menyedari hal ini, Dewan Bahasa dan Pustaka (DBP) terus berkreativiti dalam menganjurkan program atau aktiviti berkaitan pantun. Bukan sahaja membabitkan pertandingan berbalas pantun, bahkan pantun juga dijadikan poster yang segar dan relevan serta kena pada tempat dan isu semasa apabila dipaparkan menerusi media sosial DBP Malaysia.

Berdasarkan rekod, pantun semakin tular disebabkan oleh paparan DBP yang mendapat 3.6 juta reaksi di Internet dan sejak itu, pantun-pantun yang dikongsikan oleh DBP sentiasa mendapat perhatian masyarakat. Paling menarik, DBP juga membuktikan bahawa pantun-pantun tersebut mempunyai rujukan yang sahih serta bukanlah sengaja direka-reka. Lantaran itu, pengikut media sosial DBP turut meraikan kemeriahan aktiviti pantun ini dan membalas komen-komen daripada masyarakat dalam bentuk pantun. Pembudayaan pantun yang sentiasa subur dan hidup dalam arena media sosial DBP menjadikan poster-poster pantun turut mendapat liputan pelbagai media arus perdana.

Hadir dengan inovasi yang akan memberikan impak kepada masyarakat, DBP sekali lagi meneguhkan sinergi pintar dengan Unit Drama TV, Radio Televisyen Malaysia (RTM). Menurut Tuan Haji Mohd. Salahuddin Mohamed, Ketua Bahagian Promosi dan Pengiktirafan DBP, melalui pendekatan ini, DBP akan bersama-sama meraikan pantun diadaptasi dalam media baharu serta media yang lebih dekat dengan penonton di samping kreativiti karya dan visual digabungkan untuk menghasilkan karya yang dinamik sifatnya. Justeru, pantun atau sebarang karya sastera dapat sampai kepada khalayak yang lebih luas dan dihargai oleh semua golongan masyarakat khususnya generasi muda pada zaman ini.

Tuan Haji Mohd. Salahuddin menjelaskan bahawa adaptasi ini dijayakan berdasarkan empat buah buku pantun terbitan DBP, iaitu buku Kurik Kundi Merah Saga, Kumpulan Pantun Melayu, Kalong Bunga Zaaba, dan Hati Mesra: Pantun Melayu Sebelum 1914. Pantun diadaptasi kepada drama 10 episod bersempena Hari Kebangsaan tahun ini yang bertajuk Pekan Kecil Kampung Terpencil arahan Wan Afzam Wan Daud. Drama tersebut membariskan para pelakon terkenal seperti Raja Emma, Norkhiriah, Bell Ngasri, Mubarak Majid, Mas Anizan, Che Kem, Rosnah Johari, Tan Mei Ling, Ratna Gowri Raman, Ruby Oii dan lain-lain. Drama tersebut boleh ditonton melalui saluran televisyen TV1, pukul 10:00 malam bermula pada 22 hingga 31 Ogos 2022.

Seperti teguhnya pantun yang dilafazkan sejak turun-temurun walaupun melalui pelbagai perubahan dan zaman, pantun tetap teguh sama ada empat, enam, lapan, dua belas mahupun enam belas baris. Di samping itu, pantun juga tetap teguh dengan pembayang yang mempunyai tahap pemikiran yang tinggi serta mempunyai maksud yang tersirat dan mendalam. Mungkin dengan perlambangan pantun inilah masyarakat dapat menyerap semangat yang sama dengan tema Hari Kebangsaan tahun ini, iaitu Keluarga Malaysia Teguh Bersama. Selamat Hari Kebangsaan ke-65 kepada seluruh Keluarga Malaysia! Pantun kekal bersemi dalam hati kita semua!

SINOPSIS: Pekan Kecil Kampung Terpencil merupakan drama berepisod sempena Hari Kebangsaan 2022 yang diadaptasi daripada pantun melalui kerjasama antara Unit Drama TV dengan Dewan Bahasa dan Pustaka. Drama ini mengisahkan konflik masyarakat yang berlaku di sebuah kampung terpencil yang aman dan damai selepas kepulangan “Dara“ setelah lama meninggalkan kampung. Seluruh penduduk kampung berusaha untuk menyatukan Dara (heroin) dengan Wadud (hero) bagi menamatkan epik percintaan mereka berdua. Dalam usaha menyatukan pasangan ini, tercetus bermacam-macam konflik serta pelbagai rahsia mula terbongkar.


Sekolah di Sarawak Dipilih sebagai Perintis Projek Batik Canting

Simunjan – Kementerian Pelancongan, Seni dan Budaya Malaysia (MOTAC) melalui program Studio Kraf Kreatif, Pusat Kecemerlangan Kraf di Institut Kraf Negara (IKN) memilih dua buah sekolah di daerah Simunjan, Sarawak untuk dijadikan sebagai projek perintis bagi aktiviti mewarna batik canting sebagai usaha memupuk minat kanak-kanak agar mencintai seni kraf.

Menteri MOTAC, Yang Berhormat (YB) Dato’ Sri Hajah Nancy Shukri berkata, dua buah sekolah yang dipilih sebagai projek perintis bagi aktiviti mewarna batik canting dalam program ini adalah Sekolah Jenis Kebangsaan (C) Chung Hwa, Simunjan dan Sekolah Kebangsaan Abang Man, Simunjan.

Tambah beliau lagi, sebagai permulaan, pihak MOTAC telah menyumbang kit mewarna batik canting kepada 200 orang pelajar di kedua-dua sekolah tersebut.

“Pemberian kit mewarna batik canting ini bertujuan untuk memberi pengetahuan dan pendedahan berkaitan teknik, bahan dan proses asas dalam penghasilan produk kraf tempatan pada peringkat akar umbi khususnya kepada pelajar sekolah rendah dan menengah,” ujar YB Dato’ Sri Hajah Nancy Shukri.

Semoga dengan pemberian kit ini, para pelajar akan lebih mencintai produk kraf Malaysia dan seterusnya bakal menjadi pelapis dalam pembangunan industri kraf pada masa depan.

Dalam majlis yang sama, seramai 26 orang wakil usahawan daripada 1097 perusahaan layak menerima insentif Pakej Perlindungan Rakyat dan Pemulihan Ekonomi (PEMULIH) Industri Kraf hadir menerima bantuan berjumlah RM1500. Insentif tersebut bertujuan untuk membantu memulihkan perniagaan para usahawan kraf bagi merancakkan semula industri kraf negara yang terjejas akibat penularan wabak pandemik COVID-19.

Insentif Pemulih Industri Kraf yang mula diberikan sejak bulan April 2022 dijangka memanfaatkan sejumlah 6000 orang usahawan kraf di seluruh negara.

MOTAC berharap dengan inisiatif dan insentif yang dilaksanakan oleh kerajaan melalui Perbadanan Kemajuan Kraftangan Malaysia dapat merancakkan lagi pertumbuhan ekonomi komuniti kraf tempatan yang seterusnya membantu memperkasa ekosistem industri pelancongan negara.


“Anugerah Perdana: Tokoh Penulis Diraja“ Bukti Keintelektualan Sultan Nazrin Muizzuddin Shah

Untuk mendapatkan maklumat terkini, ikuti kami melalui Telegram

Serdang – Duli Yang Maha Mulia (DYMM) Paduka Seri Sultan Perak Darul Ridzuan, Sultan Nazrin Muizzuddin Shah ibni Almarhum Sultan Azlan Muhibbuddin Shah Al-Maghfur-Lah dinobatkan sebagai penerima Anugerah Perdana: Tokoh Penulis Diraja oleh Yayasan Pembangunan Buku Negara (YPBN) atas terbitan buku baginda yang berjudul Striving for Inclusive Development: From Pangkor to a Modern Malaysian State.

Anugerah berprestij tersebut disampaikan oleh Pro-Canselor Universiti Putra Malaysia (UPM), Profesor Emeritus Datuk Dr. Muhamad Zohadie Bardaie dalam majlis yang berlangsung di Dewan Besar, Pusat Kebudayaan dan Kesenian Sultan Salahuddin Abdul Aziz Shah, UPM pada hari ini. Berdasarkan kenyataan UPM, Anugerah Buku Negara diwujudkan bagi mengiktiraf kecemerlangan kualiti sesuatu buku dan penerbitan.

Menurut titah DYMM Sultan Nazrin Muizzuddin Shah, buku Striving for Inclusive Development: From Pangkor to a Modern Malaysian State yang diterbitkan oleh Oxford University Press memaparkan penemuan kajian mengenai pencapaian kemajuan Malaysia berdasarkan analisis komprehensif pelbagai data ekonomi dan sosial dalam tempoh 150 tahun yang bermula daripada Perjanjian Pangkor yang termeterai pada tahun 1874.

“Penyelidikan, kajian dan analisis yang dilakukan mengambil masa hampir 20 tahun dan melibatkan proses kerja yang sangat mencabar untuk mendapatkan data-data yang tersimpan di pelbagai tempat dan dalam bentuk rekod yang tidak seragam. Hal ini disusuli dengan proses memilih, menapis, menyelaraskan dan menyeragamkan maklumat serta data yang dikumpulkan,“ titah DYMM Sultan Nazrin Muizzuddin Shah.

Berdasarkan titah DYMM baginda, melalui hikmah kebijaksanaan pemimpin terdahulu yang mengasaskan kemerdekaan negara, elemen yang pelbagai itu berjaya digabungkan dan dicantumkan. Lalu dibina tenaga dan kekuatan, menyusun gerakan dan tuntutan sehingga berjaya tertubuhnya sebuah negara merdeka Persekutuan Tanah Melayu pada tahun 1957 dan disusuli dengan penubuhan Malaysia pada tahun 1963, yakni sebuah negara yang aman lagi tenteram serta makmur lagi sejahtera.

DYMM Sultan Nazrin Muizzuddin Shah turut bertitah bahawa Malaysia akan dilimpahi kecemerlangan jika setiap rakyat saling mengamalkan perkara yang makruf, memerangi kemungkaran serta berpendirian bahawa Malaysia akan lebih gemilang jika setiap rakyat diberi peluang yang saksama untuk menikmati faedah daripada pembangunan negara.

Jelas titah DYMM baginda, menjelang sambutan Hari Kebangsaan ke-65, semua pihak wajar bermuhasabah diri masing-masing supaya tidak melakukan sebarang perkara yang boleh menyebabkan kemurkaan Allah SWT serta tidak alpa dengan kejayaan yang dinikmati selama ini.

Semua pihak perlu sedar dan menerima hakikat bahawa kejayaan Malaysia selama ini adalah hasil daripada usaha setiap rakyat Malaysia yang terdiri daripada pelbagai kaum, yang menganut pelbagai agama, pelbagai latar belakang budaya dan bertutur dalam pelbagai jenis bahasa. Kepelbagaian ini hendaklah dilihat sebagai aset yang wajib diharmonikan untuk membina khazanah kekayaan negara dengan mengamalkan budaya keterangkuman atau inclusiveness sehingga terbina dan terbentuk warga yang kukuh bersatu padu dalam kepelbagaian (unity in diversity)

Menurut Pengerusi Lembaga Pengelola YPBN, Tan Sri Profesor Datuk Wira Dr. Abdul Latiff Abu Bakar, buku Striving for Inclusive Development: From Pangkor to a Modern Malaysian State merupakan kajian paling komprehensif mengenai transformasi ekonomi dan sosial Malaysia sepanjang 150 tahun yang lalu serta menjelaskan bahawa Malaysia masih menghadapi cabaran besar dan kompleks.

“Buku DYMM Sultan Nazrin Muizzuddin Shah ini berdasarkan data fakta, dokumen arkib serta penyelidikan negara dan antarabangsa yang komprehensif secara terperinci di samping perjalanan sejarah Malaysia yang menarik, bermula daripada pemeteraian Perjanjian Pangkor pada tahun 1874 dan zaman pendudukan British sehingga kini,” ujar Tan Sri Profesor Datuk Wira Dr. Abdul Latiff Abu Bakar.

Jelas beliau lagi, DYMM Sultan Nazrin Muizzuddin Shah mencungkil akar sebenar pembangunan ekonomi dan sosial Malaysia, modal insan, kesejahteraan rakyat, serta struktur ekonomi melalui isi buku tersebut. Selain itu, buku tersebut turut meliputi kaedah-kaedah British menubuhkan institusi untuk pengembangan perdagangan bijih timah dan getah yang menguntungkan serta menggalakkan kemasukan buruh luar untuk menyokong cita-cita ekonomi mereka.

Rentetan tercetusnya Perang Dunia II dan pendudukan Jepun di Tanah Melayu memaksa British untuk memikirkan semula strategi mereka untuk Tanah Melayu yang sering mengalami peristiwa bergolak sehingga pembentukan Malaysia pada tahun 1963.

“Buku ini diakhiri dengan penilaian dan pandangan yang jauh ke hadapan terhadap cabaran-cabaran negara serta penetapan visi DYMM Sultan Nazrin Muizzuddin Shah untuk masa depan Malaysia yang inklusif dan mampan,” kata Tan Sri Profesor Datuk Wira Dr. Abdul Latiff Abu Bakar mengakhiri bicara.

Turut hadir memeriahkan majlis ialah Naib Canselor UPM, Profesor Dato’ Dr. Mohd Roslan Sulaiman, Sasterawan Negara, Dato’ Rahman Shaari, Institut Alam dan Tamadun Melayu, Universiti Kebangsaan Malaysia (UKM), Profesor Madya Dr. Muhamad Zain Musa dan Pensyarah Kanan Fakulti Bahasa Moden Dan Komunikasi, Dr. Halis Azhan Mohd Hanafiah.


DBP Rangkul Anugerah Perdana: Penulis Buku Ilmiah Diraja

Serdang – Dewan Bahasa dan Pustaka (DBP) berjaya merangkul Anugerah Buku Negara, kategori Anugerah Perdana: Penulis Buku Ilmiah Diraja melalui buku Yang di-Pertuan Agong: Kedaulatan, Prerogatif dan Amalan tulisan Datuk Profesor Madya Dr. Wan Ahmad Fauzi Wan Hussain dalam Majlis Anugerah Buku Negara yang berlangsung di Dewan Besar, Pusat Kebudayaan dan Kesenian Sultan Salahuddin Abdul Aziz Shah, Universiti Putra Malaysia (UPM) bersempena Ekspo Buku Malaysia dan Persidangan Buku Antarabangsa 2022.

Kemenangan ini secara tidak langsung mengangkat DBP sebagai antara penerbit yang prolifik dalam industri penerbitan negara, di samping dapat meningkatkan motivasi kepada para penulis dan para editor untuk bekerjasama menghasilkan pelbagai karya buku yang berkualiti.

Anugerah tersebut disampaikan oleh Menteri Pembangunan Luar Bandar, Yang Berhormat (YB) Dato’ Seri Mahdzir Khalid. Terdahulu dalam ucapannya, beliau berkata, usaha Yayasan Pembangunan Buku Negara (YPBN) bersama dengan Universiti Putra Malaysia (UPM) dalam memperkasakan usaha memajukan industri buku untuk mengukuhkan aktiviti dan program bagi mencapai carta UNESCO merupakan satu langkah yang dinamik dan efisien.

“Program seperti ini umpama tulang belakang yang memberi dokongan dan semangat untuk melestarikan sistem pendidikan negara. Saya menyokong penuh usaha murni YPBN dan UPM yang menjadikan ekspo dan persidangan ini sebagai satu wadah ke arah memajukan ilmu pengetahuan dan rangkaian industri buku,” ujar Dato’ Seri Mahdzir Khalid.

Dato’ Seri Mahdzir Khalid turut berkata, tema ekspo dan persidangan ini selari dengan agenda Wawasan Kemakmuran Bersama Keluarga Malaysia untuk memajukan institusi pendidikan ke arah merealisasikan aspirasi negara. Pembinaan tamadun bangsa bakal terbentuk apabila industri buku, industri kreatif, kelab penulisan dan pengajian tinggi diberikan peranan yang besar menerajui peradaban dan pemikiran masyarakat.

Menurut Pengerusi Lembaga Pengelola YPBN, Tan Sri Profesor Datuk Wira Dr. Abdul Latiff Abu Bakar, kerjasama dan kesepakatan sangat perlu bagi memastikan hasrat membudayakan semangat cinta terhadap buku ilmiah terus membara. Pada masa yang sama, penyampaian Anugerah Buku Negara kepada penggiat penulis buku dan kreatif merupakan pengiktirafan kepada mereka yang berjaya menghasilkan karya yang bermutu tinggi.

Buku Yang di-Pertuan Agong: Kedaulatan, Prerogatif dan Amalan merupakan perbahasan yang mengulas prinsip keluhuran perlembagaan dan kedaulatan undang-undang yang sering dilaung-laungkan oleh banyak pihak. Satu aspek yang tidak kurang pentingnya dalam huraian buku ini ialah fungsi kuasa legislatif, eksekutif dan kehakiman di bawah Perlembagaan Persekutuan yang bersumberkan prinsip kedaulatan Yang di-Pertuan Agong.

Daripada prinsip kedaulatan baginda, maka lahirlah prerogatif, yakni kuasa dan bidang kuasa Yang di-Pertuan Agong. Prerogatif, kuasa dan bidang kuasa Yang di-Pertuan Agong dihuraikan secara tuntas sekiranya perbincangan dengan berlatarbelakangkan kedaulatan Raja-raja Melayu dilihat dari perspektif watan.

Menurut editor buku tersebut, Norhanifah Mohamed, kekuatan buku Yang di-Pertuan Agong: Kedaulatan, Prerogatif dan Amalan berpaksi pada kerangka watan yang digunakan dalam membicarakan setiap subjek berkaitan. Legitimasi kerangka watan diajukan untuk menjustifikasikannya sebagai satu kaedah penafsiran berwibawa bagi menghuraikan kedaulatan dan prerogatif Yang di-Pertuan Agong dalam Perlembagaan Persekutuan. Lanjutan itu, amalan pemerintahan dibahaskan untuk membuktikan bahawa syura dalam bentuk Rulers-in-Council adalah berprinsipkan raja berperlembagaan yang diwarisi daripada zaman Kesultanan Melayu Melaka.

Dalam majlis yang sama, Dato’ Seri Mahdzir Khalid dinobatkan sebagai penerima Anugerah Buku Negara, kategori Anugerah Perdana: Tokoh Ilmuan Negara UNESCO. Anugerah tersebut disampaikan oleh Pengerusi Lembaga Pengelola YPBN, Tan Sri Profesor Datuk Wira Dr. Abdul Latiff Abu Bakar.

Turut hadir bagi memeriahkan majlis tersebut ialah Naib Canselor UPM, YH Profesor Dato’ Dr. Mohd Roslan Sulaiman, Pengerusi Program Ekspo Buku Malaysia 2022 dan Persidangan Buku Antarabangsa 2022, Profesor Ir. Ts. Dr. Mohamed Thariq Hameed Sultan dan Presiden Persatuan Pengarah Filem Malaysia (FDAM), Dr. Ahmad Ibrahim.


Perkembangan Perahu Melayu Sejak Zaman Bahari

Untuk mendapatkan maklumat terkini, ikuti kami melalui Telegram

Kuala Lumpur – Program bicara Tanah Air – The Malay Maritime Civilization Project anjuran Universiti Islam Antarabangsa Malaysia (UIAM) melalui International Institute of Islamic Thought and Civilization (ISTAC) yang bermula pada bulan Ogos 2021 hingga bulan Disember tahun ini menampilkan para sejarawan dari Malaysia dan negara jiran. Program bicara ini diadakan bertujuan untuk menyingkap sejarah peradaban maritim Tanah Melayu.

Siri syarahan ke-10 program bicara ini diadakan pada 24 Ogos 2022 secara langsung melalui platform Youtube ISTAC TV dan disampaikan oleh Dr. Ahmad Jelani Halimi, Pengerusi Persatuan Sejarah Malaysia cawangan negeri Perak dengan tajuk Perkembangan Perahu-perahu Melayu Sejak Zaman Bahari. Beliau telah menulis 10 buah buku serta pernah menerbitkan 50 artikel yang berkaitan dengan undang-undang laut Melayu dan sejarah Islam.

Dr. Ahmad Jelani memulakan syarahan tersebut dengan penerangan berkaitan asal-usul kawasan Tanah Melayu sekitar 25 000 tahun dahulu sewaktu bangsa Melayu masih belum wujud lagi. Setelah kawasan Sunda tenggelam pada 3000 hingga 4000 tahun yang lalu, maka bermulalah migrasi manusia termasuklah etnik Melayu yang memilih untuk tinggal di sekitar kawasan persisiran pantai.

Bangsa Melayu sangat sinonim dengan perahu kerana mereka tinggal di dalamnya dan menjadikannya sebagai rumah. Justeru, terdapat satu bidalan yang menggambarkan keadaan tersebut, iaitu “Melayu adalah mereka yang tidak akan berjalan kaki selagi perahu mereka boleh sampai, tidak akan berumah di tanah kering selagi ada tanah berpaya.” Dr. Ahmad Jelani memberi perumpamaan tentang pemilikan perahu oleh bangsa Melayu ketika itu adalah seperti motor kapcai pada zaman kini dengan hampir setiap rumah mempunyai sekurang-kurangnya satu motor kapcai.

Bangsa Melayu juga tidak kenal tentang pertanian sehingga bangsa asing sampai ke alam Melayu. Bangsa Melayu menetap di kawasan air, iaitu di laut, kuala, tasik dan paya sehingga wujud satu istilah ‘tanah air’, iaitu sesuatu wilayah yang merangkumi tanah dan air. Laut dan selat bagi bangsa Melayu yang memiliki perahu tidak dilihat sebagai sempadan, malah menjadi jalan penghubung untuk orang Melayu merantau pada ketika itu.

Bagi meluaskan dan mempercepatkan perkembangan tamadun dunia, orang-orang Barat dan Timur pada ketika itu mencipta peralatan pengangkutan untuk berhubung dari satu tempat ke tempat yang lain seperti roda dan menggunakan bantuan haiwan seperti gajah dan lembu untuk mengangkut barang. Namun begitu, ciptaan tersebut tidak praktikal dengan keadaan tanah dan hutan tebal yang didiami bangsa Melayu. Oleh hal yang demikian, mereka lebih fokus memikirkan kaedah untuk menghadapi gelombang dan badai serta memikirkan sesuatu yang boleh mengapungkan mereka di atas air. Hasilnya, pada peringkat awal, terciptalah rakit yang berfungsi sebagai peralatan dan kenderaan asas untuk mereka bergerak dan mengapung di atas air bagi jarak dan masa yang singkat.

Menurut Dr. Ahmad Jelani, ciptaan tersebut kemudiannya berevolusi menjadi perahu dan seterusnya dipasangkan layar untuk mengendalikan angin dan ombak bagi membantu mereka bergerak dengan lebih jauh. Pada awal abad Masihi, perahu yang paling besar merentasi Laut China Selatan dan Laut Andaman dikuasai oleh perahu-perahu orang Melayu dan bangsa Melayu menjadi orang tengah bagi tujuan perhubungan dan perdagangan.

Seterusnya, Dr. Ahmad Jelani menerangkan tentang jenis-jenis perahu, saiz dan kegunaannya yang berbeza-beza. Bermula dengan penciptaan perahu kulit yang diperbuat daripada kulit pokok meranti, kemudian perahu lesong atau perahu korek dicipta setelah orang Melayu mempunyai alatan kerja yang lebih keras seperti kapak dan beliung. Rentetan itu, tercipta pula perahu jalur yang diperbuat daripada kulit dan papan serta boleh digunakan untuk mengangkat barangan. Bagi menjadikan saiz kapal lebih besar, perahu lesong disambung dan dinaikkan ke atas kapal dan hasilnya terciptalah kapal jong.

Perahu-perahu dicantumkan menggunakan satu papan ke atas satu papan yang lain menggunakan pasak kayu. Orang Melayu tidak menggunakan besi pada ketika itu kerana mereka menganggap penggunaan besi pada kayu perahu akan menyebabkan perahu mudah terbakar. Sebaliknya mereka lebih memilih pasak kayu kerana kulit kayu akan mengembang apabila terkena air dan dapat mengelakkan air masuk ke dalam kapal.

Sebelum perahu China dan India sampai ke alam Melayu, perahu-perahu Melayu telah terlebih dahulu menjelajahi pelabuhan-pelabuhan mereka. Orang Cina dan India mengatakan perahu-perahu tersebut begitu besar melebihi 60 meter dan boleh memuatkan penumpang dan awak-awak seramai 600 sehingga 1000 orang serta kargo melebihi berat seribu tan. Perahu-perahu tersebut dibuat di selatan Myanmar dan Jawa Timur kerana di Selat Melaka tidak terdapat kayu keras yang diperlukan untuk membina perahu.

“Orang Barat dan orang Cina berpendapat bahawa layar bagi kapal-kapal Melayu diperbuat daripada daun palma, nipah, kelapa atau mengkuang, tetapi sebenarnya layar kapal-kapal Melayu diperbuat daripada ijuk kerana daun tersebut tidak kuat dan mudah reput. Ijuk pula diperoleh daripada pohon rembia yang merupakan makanan ruji orang Melayu pada zaman itu sebelum menanam padi setelah ketibaan para pedagang China ke alam Melayu. Layar yang diperbuat daripada ijuk akan menggelembung apabila terkena angin dan menjadikan sesebuah kapal lebih kuat dan selamat untuk dibawa berlayar,” ujar Dr. Ahmad Jelani.

Bermula pada abad ke-8, kapal-kapal besar sudah tidak digunakan secara meluas. Kemudian orang Melayu mencipta kapal-kapal yang lebih kecil bersaiz 30 meter. Kapal-kapal tersebut dilihat banyak berlayar ke kepulauan Sulawesi, Timur dan Nusa Tenggara untuk mengambil barang dagangan dan dikumpulkan di pelabuhan seperti Palembang sebelum berlayar ke Singapura, Brunei dan Makassar pada abad ke-14 dan ke Melaka pada abad ke-15.

Jelas Dr. Ahmad Jelani, pelabuhan utama menjadi tempat longgokan barang dan tumpuan kapal-kapal dari Timur dan Barat. Manakala perahu-perahu orang Melayu berevolusi bukan sahaja mengikut keperluan semasa, bahkan berdasarkan daya cipta masyarakat tempatan.

Pada akhir syarahan beliau, Dr. Ahmad Jelani menerangkan tentang beberapa jenis kapal, iaitu kapal Lancang yang mempunyai dua kemudi bagi memudahkan pergerakan di kawasan yang berlumpur, berbatu-batu serta di pulau-pulau yang tenggelam dengan dilantik seorang malim secara sementara untuk mengenal pasti pulau-pulau tersebut.

Dr. Ahmad Jelani juga berkata bahawa kapal Jong mempunyai pelbagai bentuk dan saiz seperti Jong Jawa dan Jong Melayu. Perahu besar atau perahu Bidur pula ditiru daripada perahu Pinisi yang dibuat di Terengganu dengan layar hadapannya merupakan layar China dan bukan layar orang Melayu kerana layar orang Melayu mempunyai tanjak. Perahu Pinisi mempunyai tiga layar di hadapan dan bukan perahu Melayu. Pada zaman ini, perahu yang digunakan adalah sangat kecil dan hanya mempunyai satu layar. Penggunaannya juga sangat terhad kerana terdapat medium pengangkutan lain yang semakin berkembang.